 NA MARY WANGARI KAMPUNI za kibinafsi zinazosambaza maji katika kaunti mbalimbali nchini zimemulikwa huku zikishutumiwa kwa kukiuka sheria. Bunge la Seneti mnamo Jumatano liliimarisha juhudi za kuhakikisha kampuni za maji ziko chini ya usimamizi wa serikali za kaunti jinsi inavyohitajika kisheria. Sheria kuhusu Usimamizi wa Maji, 2016 inasema kwamba serikali za kaunti zinapaswa kuwa na asilimia 100 ya umiliki wa kampuni za maji. Hata hivyo, Kamati ya Seneti inayosimamia Matumizi ya Fedha za Umma katika kikao Jumatano ilielezea wasiwasi wake baada ya kugundua kuwa kampuni za kibinafsi zinasimamia huduma zote za maji katika kaunti mbalimbali bila hata mwakilishi kutoka kwa serikali hizo. Kulingana na Kamati hiyo inayoongozwa na Seneta wa Kaunti ya Vihiga, Godfrey Osotsi, magavana wamekuwa wakikabiliwa na wakati mgumu wasijue la kusema kila mara wanapohitajika kujibu maswali ya Mkaguzi Mkuu wa Hesabu za Serikali kuhusu huduma za maji katika maeneo yao. Kaunti hizo zikiongozwa na Meru, Murang’a na Nakuru, zimekuwa zikiandamwa na changamoto tele kuhusu usimamizi wa sekta hiyo muhimu hali inayoathiri huduma za maji na kuwaathiri walipa ushuru. Katika hatua ya hivi punde, Seneti imemwagiza Gavana wa Meru, Kawira Mwangaza, kuvunjilia mbali bodi za usimamizi na kufanyia mageuzi kampuni mbili zinazosimamia huduma za maji eneo hilo. Kulingana na nakala zilizowasilishwa mbele ya Seneti, huduma za maji katika Kaunti ya Meru zinasimamiwa na mashirika mawili tofauti kila moja likiwa na bodi yake binafsi ya usimamizi pasipo mwakilishi yeyote kutoka serikali ya Kaunti ya Meru. Isitoshe, Kampuni ya Maji na Usafishaji Meru (MEWASS) pamoja na kampuni ya Imetha, zinasimamiwa na bodi ya wadhamini wa kibinafsi na hazimilikiwi kwa vyovyote vile na serikali ya kaunti jinsi inavyohitajika kisheria. “Maji ni jukumu la serikali za kaunti. Kila wakati maji yanapokosekana watu huandamana nje ya afisi ya gavana ilhali shirika linalosimamia maji katika kaunti husika halipo mikononi mwake na hata hajui kinachoendelea,” alihoji Seneta Osotsi. “Kamati imeagiza uvunjilie mbali bodi ya Kampuni ya Maji na Usafishaji Meru iliyobuniwa kupitia Sheria ya Maji 2014 inayokiuka Sheria ya Maji 2016.” Waundasheria hao wakiongozwa na Seneta wa Kaunti ya Kiambu, Karung’o Thangwa sasa wanataka Sheria ya Maji 2014 ifanyiwe marekebisho ili iwiane na Sheria ya Maji 2016 pamoja na Sheria kuhusu Usimamizi wa Fedha za Umma (PFM) na kukabidhi serikali ya kaunti usukani wa huduma za maji. “Magavana wamekuwa wakijitahidi kuwezesha kampuni za maji kuwa chini ya usimamizi wa kaunti. Huwezi kujibu maswali kuhusu shirika usilohusika nalo wala kufahamu jinsi linavyoendeshwa,” alisema seneta Thangwa. Ripoti ya Mkaguzi Mkuu wa Hesabu za Serikali inaashiria kuwa, kufikia sasa Kampuni ya Maji na Usafi Meru ina deni la Sh80 Milioni la tangu 2014, ikiwemo deni la Sh4 milioni la kipindi cha mwaka mmoja uliopita kati ya 2020-2021. “Kwa malimbikizi ya deni la Sh80.7 milioni, ripoti inaashiria kuwa Sh14 milioni ndizo pesa mna hakika kwamba haziwezi kulipwa kabisa kutokana na sababu zisizoepukika. Sh61 ni pesa mnazoweza kufuatilia wadeni weni na kuwafanya walipe. Ni kina nani hao mnadai Sh61 milioni na mtazipata lini na kwa njia gani,” alisema Seneta wa Migori Eddy Oketch. Gavana Kawira akijitetea alisema imekuwa vigumu kusafisha idara yake kutokana na kesi nyingi zinazomkabili kila mara anapojaribu kufanya hivyo. “Tunahitaji kusafisha usimamizi wetu lakini tunaomba usaidizi wenu. Kwa mfano kwa sasa tunakabiliwa na kesi zaidi ya 800 zinazohusu mchakato wa kulainisha utowaji huduma,” alisema Gavana Kawira. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  